ગુજરાત કેડરના આઇએએસ ઓફિસર આલોક પાંડે હાલ ડેપ્યુટેશન પર ઉત્તરપ્રદેશમાં છે. તેમને એમ હતું કે તેમને યોગી આદિત્યનાથના સીએમઓમાં ફરજ મળશે પરંતુ ગુજરાતમાંથી ગયા પછી તેમનું પોસ્ટીંગ સહારનપુર જિલ્લા કલેક્ટર તરીકે થયેલું છે. 2006ની બેચના આ અધિકારીએ ઉત્તરપ્રદેશ ગયા પછી અનેક પ્રયાસો કરી જોયા કે તેમને યોગી આદિત્યનાથ સાથે સીધું કામ કરવા મળે પરંતુ તેમનું આ ખ્વાબ પૂર્ણ થયું નથી. વર્ષ અગાઉ તેમણે ગુજરાત પાછા આવવાની ઇચ્છા વ્યક્ત કરી હતી. હવે ફરીથી ગુજરાતમાં પાછા આવવા માટે લોબિંગ કરી રહ્યાં છે. મુખ્યમંત્રીના કાર્યાલયમાં તેમણે પોસ્ટીંગ મેળવવા માટે અનેક પ્રયાસો કર્યા છે પરંતુ તેમને સફળતા મળી શકી નથી.